Skagen stjæler al opmærksomhed i medierne, viser ny analyse fra Infomedia, mens også Hobro fører sig frem og rider på fodboldbølge.

Skagen er den by, der sidste år fik mest omtale i forhold til indbyggertal. Og Skagens status i medierne står stadig som eksklusiv ferieby, som rydder overskrifterne. På trods af at Tisvilde er blevet den nye sommerfavoritdestination for den kreative klasse, står Skagen dog stadig ubesejret i Infomedia statistik for omtaler. Den nordjyske regions store overraskelse i det danske mediebillede er Hobro, som i den grad slog igennem i mediebilledet efter deres fodboldbrag. Takket være fodboldklubben Hobro IK, så er byen braget frem i medierne, og Hobro har vist sig at være en mediemagnet, da de er gået fra en 34. plads til en andenplads. Aalborg, der med sine 203.373 indbyggere er Region Nordjyllands største by, oplevede i 2014 en stort set uforandret mediesynlighed fra 2013 og endte igen i 2014 på en tredjeplads lige efter København og Aarhus.